Tarybos ir komisijos Sprendimas
1998 m. gegužės 28 d.
dėl Europos Bendrijų ir jų valstybių narių bei Moldovos Respublikos partnerystės ir bendradarbiavimo susitarimo sudarymo [1]
(98/401/EB, EAPB, Euratomas)
EUROPOS SĄJUNGOS TARYBA,
EUROPOS BENDRIJŲ KOMISIJA,
atsižvelgdamos į Europos bendrijos steigimo sutartį, ypač jos 54 straipsnio 2 dalį, 57 straipsnio 2 dalies paskutinįjį sakinį, 66 straipsnį, 73c straipsnio 2 dalį, 75 straipsnį, 84 straipsnio 2 dalį, 99, 100113 ir 235 straipsnius, siejant su 228 straipsnio 2 dalies antruoju sakiniu ir 228 straipsnio 3 dalies antrąja pastraipa,
atsižvelgdamos į Europos anglių ir plieno bendrijos steigimo sutartį, ypač į jos 95 straipsnį,
atsižvelgdamos į Europos atominės energijos bendrijos steigimo sutartį ir ypač į jos 101 straipsnio antrąją pastraipą,
atsižvelgdamos į Europos Parlamento pritarimą [2],
pasitarusios su EAPB konsultaciniu komitetu ir gavusios Tarybos pritarimą,
atsižvelgdamos į Tarybos patvirtinimą, atitinkantį Europos atominės energijos bendrijos steigimo sutarties 101 straipsnio nuostatas,
kadangi Europos Bendrijų ir jų valstybių narių bei Moldovos Respublikos partnerystės ir bendradarbiavimo susitarimo, pasirašyto 1994 m. birželio 28 d., Briuselyje, sudarymas padės siekti Europos Bendrijų tikslų,
kadangi minėto Susitarimo tikslas - sustiprinti ryšius, kurie buvo užmegzti, 1989 m. gruodžio 18 d. pasirašius ir Sprendimu 90/116/EEB [3] patvirtinus Europos ekonomijos bendrijos bei Europos atominės energijos bendrijos ir Tarybų Socialistinių Respublikų Sąjungos susitarimą dėl prekybos ir komercinio bei ekonominio bendradarbiavimo;
kadangi tam tikri Partnerystės ir bendradarbiavimo susitarime numatyti įsipareigojimai, peržengiantys Bendrijos prekybos politikos ribas, turi įtakos arba gali turėti įtakos priemonėms, kurios buvo nustatytos Bendrijos teisės aktuose, priimtuose įsisteigimo teisės, transporto ir įmonių veiklos srityse;
kadangi minėtas Susitarimas priskiria Europos bendrijai tam tikras pareigas, susijusias su kapitalo judėjimu ir mokėjimais tarp Bendrijos ir Moldovos Respublikos;
kadangi, jei minėtas susitarimas turi įtakos pagal Europos bendrijos steigimo sutarties 100 straipsnio nuostatas 1990 m. liepos 23 d. priimtai Tarybos direktyvai 90/434/EEB dėl bendrosios mokesčių sistemos, taikomos įvairių valstybių narių įmonių jungimuisi, skaidymui, turto perleidimui ir keitimuisi akcijomis [4], ir 1990 m. liepos 23 d. priimtai Tarybos direktyvai 90/435/EEB dėl bendrosios mokesčių sistemos, taikomos skirtingų valstybių narių patronuojančioms ir dukterinėms įmonėms [5], minėtasis straipsnis laikomas teisiniu pagrindu;
kadangi pagal tam tikras minėto susitarimo nuostatas paslaugų teikimo srityje Bendrijai tenka pareigos, peržengiančios tarpvalstybinį lygį;
kadangi Europos bendrijos steigimo sutartyje nėra numatyta konkrečių įgaliojimų dėl tam tikrų minėto susitarimo nuostatų, kurias turės įgyvendinti Bendrija; kadangi dėl to būtina laikytis Sutarties 235 straipsnio nuostatų,
PRIĖMĖ ŠĮ SPRENDIMĄ:
1 straipsnis
Europos bendrijos, Europos anglių ir plieno bendrijos bei Europos atominės energijos bendrijos vardu tvirtinamas Europos Bendrijų ir jų valstybių narių bei Moldovos Respublikos partnerystės ir bendradarbiavimo susitarimas kartu su protokolu, deklaracijomis ir pasikeitimu laiškais.
Tekstai pridedami prie šio sprendimo.
2 straipsnis
1. Poziciją, kurią Bendradarbiavimo taryboje ir Bendradarbiavimo komitete turės priimti Bendrija, nustato Taryba, remdamasi Komisijos pasiūlymu arba, tam tikrais atvejais, Komisija, vadovaudamosi atitinkamomis Europos bendrijos steigimo, Europos anglių ir plieno bendrijos steigimo ir Europos atominės energijos steigimo sutarčių nuostatomis.
2. Pagal Partnerystės ir bendradarbiavimo susitarimo 83 straipsnį Tarybos pirmininkas pirmininkauja Bendradarbiavimo tarybai ir pristato Bendrijos poziciją. Komisijos atstovas pirmininkauja Bendradarbiavimo komitetui pagal jo darbo tvarkos taisykles ir pristato Bendrijos poziciją.
Sprendimą skelbti Europos Bendrijų oficialiajame leidinyje Bendradarbiavimo tarybos ir Bendradarbiavimo komiteto rekomendacijas kiekvienu atveju atskirai priima Taryba ir Komisija.
3 straipsnis
Tarybos pirmininkas Europos bendrijos vardu pateikia Susitarimo 105 straipsnyje minimą pranešimą. Komisijos pirmininkas tokį pranešimą pateikia Europos anglių ir plieno bendrijos bei Europos atominės energijos bendrijos vardu.
Priimta Briuselyje, 1998 m. gegužės 28 d.